Menčių klinties telkinys

Menčių klinties telkinys – naudingųjų iškasenų, klinčių telkinys Akmenės rajono savivaldybės teritorijoje, 11 km į šiaurės rytus nuo Akmenės, Menčių kaimo apylinkėse.

Telkinys 
Menčių klinties telkinys eksploatuojamas nuo 1934 m. Iškasama apie 1,5 mln. t klinties per metus. Klintis daugiausia naudojama statybinių kalkių, klintmilčių (naudojamų rūgštiems dirvožemiams kalkinti), klintinio akmens gamybai. Prognoziniai ištekliai 700 mln. t, bendrieji 80,0 mln. t (1990 m.). Kasama viršutinio permo dolomitinga klintis.

Geologija 
Klodo storis 3,5-29,8 m, vidutinis storis 24,7 m. Naudingąjį sluoksnį sudaro smulkių kalcito kristalų klintis su organogeninės ir granuliuotos klinties lęšių, gniutulų tarpsluoksniais ir dolomitinga klintis su dolomito mineralo taisyklingos ovalios formos romboedrais, pasiskirsčiusiais iš smulkių ir itin smulkių kalcito kristalų sudarytoje uolienoje. Slūgso po 3,6-13,5 m storio pleistoceno moreninio priemolio ir priesmėlio danga. Naudingųjų iškasenų klodo cheminė sudėtis: CaCO3 – 69,84-96,83 %, MgCO3 – 1,26-20,51 %, netirpiosios liekanos – 0,76-8,45 %.

Šaltiniai 

Akmenės rajono įmonės
Akmenės rajono geografija
Lietuvos klinties karjerai